אחרי המשטים הטורקיים - ישראל משיבה במשט במשקל כבד משלה: צמד פילים אסייתיים מישראל יצאו מחר (ב') בספינה לגזיאנטפ שבדרום-מזרח טורקיה - סמוך לגבול הסורי - לתצוגת פילים חדשה בגן החיות המקומי.

הפיל הראשון הוא גבי, פיל אסייתי בן חמש מגן החיות התנכ"י בירושלים. השני הוא פילי, פיל אסייתי בן ארבע מהספארי ברמת גן. הלילה יוכנסו השניים לארגזי הובלה מיוחדים, ויועמסו על גבי הספינה שתפליג לטורקיה בשעות הבוקר. לפילים יתלוו המטפלים הצמודים שלהם.

בגן החיות בגזיאנטפ, שהוקם בשנות ה-90 ונחשב לאחד הגנים הגדולים בטורקיה, ימוקמו הפילים בתצוגת הפילים שהוקמה לפני כחמש שנים ונותרה עד כה ריקה. לגן החיות הזה מגיעים מדי שנה למעלה ממיליון מבקרים, מרביתם מקומיים, אך חלקם מסוריה ואירופה.

כדי להרגיל את הפילים למסע הארוך, הוכנסו לאזורי הלינה והמחייה שלהם ארגזים ומכולות ענק כבר לפני כמה ימים, כדי שיתרגלו לאכול ולשהות בהן.





גבי הפיל בגן החיות התנ"כי (צילום ארכיון: טל נווה, גן החיות התנ"כי)

העברת הפילים היא חלק מתוכנית אירופית לרביית חיות בסכנת הכחדה, שגני החיות בישראל ובטורקיה משתתפות בה. "כבר אחרי שגבי נולד התחלנו לחפש לו מקום חדש ומתאים, מאחר שאין מקום לשני זכרים בלהקת הפילים המקומית", הסביר שמוליק ידבב, האוצר הזואולוגי בגן החיות התנ"כי בירושלים.

לדבריו, המטפל של גבי ישהה עימו כשבועיים כדי להבטיח את התאקלמותו בגן החיות המקומי. "למעשה, הם מקימים עדר של פילים רווקים צעירים, מאחר שברוב גני החיות בעולם יש עודף בזכרים. רק בהמשך הם ישקלו להביא נקבה מתרבה למקום, ואולי אף ייצאו את הפילים לגרעין רבייה אחר באירופה".

בספארי כבר נערכים לפרידה של פילי מאביו מותק ואמו ורדה. המטפלים בפארק מקווים שהמעבר של היונק הגדול יעבור בשלום. הפילים במשקל של למעלה משני טון ובגובה של כשני מטר, נחשבים עדיין לצעירים ושובבים. היונקים הגדולים יגיעו לבגרות מינית רק לקראת גיל עשר שנים ותוחלת החיים שלהם היא עד כ-70 שנה בשבי.

"זה כמו להיפרד מבן אהוב. אנחנו מקווים שהכל יעבור כשורה ושהוא ייקלט בהצלחה", הוסיף ידבב, שביקר בגן החיות בטורקיה לפני מספר חודשים.

בעולם מצבם של הפילים האסיאתיים נמצא בכי רע בטבע. כיום האוכלוסיה מוערכת בכ-45 עד 51 אלף פילים בלבד. כ-30 אלף מהם חיים בהודו וכ-10,000 חיים בשבי ברחבי אסיה.

לפני כשנתיים התפרסם דו"ח של קרן הטבע העולמית (WWF) וארגון השימור TRAFFIC, המזהירים כי הסחר הבלתי חוקי במוצרי שנהב בוויטנאם מאיים על מעט הפילים האסיאתיים שנותרו בטבע. ככל שמחירי השנהב גבוהים יותר בשוק השחור, כך חזק יותר התמריץ של סוחרים לשלם עבור ציד פילים.